PRIJEDLOG

Na temelju članka 36. Zakona o poljoprivredi (Narodne novine 118/18, 42/20, 127/20 - Odluka Ustavnog suda RH, 52/21 i 152/22), Uredbe Komisije (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352 оd 24. prosinca 2013.), Uredbe Komisije (EU) 2019/316 o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 I/1 od 22. veljače 2019.), točke 7. Programa održivog razvoja poljoprivrede, šumarstva i ruralnog prostora Grada Zagreba 2016. - 2020. (Službeni glasnik Grada Zagreba 3/16, 4/21, 29/21 i 17/23) i članka 160. stavka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), gradonačelnik Grada Zagreba, 2023., donosi

**PRAVILNIK**

**o potporama male vrijednosti Grada Zagreba za primarnu**

**poljoprivrednu proizvodnju za 2023.**

**I. OPĆE ODREDBE**

  **Članak 1.**

Ovim se pravilnikom razrađuje provedba Programa održivog razvoja poljoprivrede, šumarstva i ruralnog prostora Grada Zagreba 2016. - 2020., a čija je provedba produžena do 31.12.2023., u dijelu koji se odnosi na dodjele potpore male vrijednosti za primarnu poljoprivrednu proizvodnju (dalje u tekstu: potpora) na način da se utvrđuju korisnici, uvjeti i postupak dodjele potpora.

  **Članak 2.**

Potpore se dodjeljuju iz Proračuna Grada Zagreba za 2023. kao bespovratna novčana sredstva u obliku subvencija, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,

c) potpora uvjetovanih korištenjem domaćih umjesto uvoznih proizvoda.

**II. KORISNICI**

**Članak 3.**

Korisnici potpore mogu biti fizičke ili pravne osobe koje se bave primarnom poljoprivrednom proizvodnjom na vlastitom gospodarstvu na području Grada Zagreba i/ili Zagrebačke županije, a razvrstavaju se u sljedeće kategorije:

a) poljoprivrednik: obiteljsko poljoprivredno gospodarstvo (dalje u tekstu: OPG), samoopskrbno obiteljsko poljoprivredno gospodarstvo (dalje u tekstu: SOPG), obrt registriran za poljoprivrednu djelatnost, trgovačko društvo registrirano za poljoprivrednu djelatnost;

b) profesionalni poljoprivrednik:

- OPG ili SOPG kojem je nositelj upisan u Registar poreznih obveznika po osnovi poljoprivrede i obveznik je plaćanja doprinosa za mirovinsko osiguranje po osnovi poljoprivrede,

- poljoprivredni obrt registriran za poljoprivrednu djelatnost koji kojem je poljoprivreda pretežita djelatnost i zapošljava minimalno jednog zaposlenika što uključuje i samozapošljavanje vlasnika obrta,

- trgovačko društvo registrirano za poljoprivrednu djelatnost kojem je poljoprivreda pretežita djelatnost, subjekt je malog gospodarstva po posebnom propisu i zapošljava minimalno jednog zaposlenika što uključuje i samozapošljavanje direktora trgovačkog društva,

c) ekološki poljoprivrednik: poljoprivrednik koji se bavi ekološkom proizvodnjom ili poljoprivrednik koji je donio odluku o prelasku na ekološku proizvodnju;

d) mladi poljoprivrednik: poljoprivrednik čiji nositelj ili odgovorna osoba u trenutku podnošenja prijave za potporu nije navršio 41 godinu života.

**III. UVJETI ZA DODJELU POTPORE**

**Članak 4.**

Potporu može ostvariti fizička ili pravna osoba iz članka 3. ovog pravilnika, a koja zadovoljava sljedeće uvjete:

1. da je upisana u Upisnik poljoprivrednika/Upisnik obiteljskih poljoprivrednih gospodarstava,
2. da ima prebivalište ili sjedište na području Grada Zagreba prije raspisivanja javnog natječaja,
3. da proizvodnju u sektoru, voćarstva, povrćarstva, cvjećarstva i vinogradarstva za koju se traži potpora obavlja na području Grada Zagreba i/ili Zagrebačke županije, odnosno da košnice za koje traži potporu drži na prezimljavanju na području Grada Zagreba i/ili Zagrebačke županije,
4. da nema dugovanja prema proračunu Grada Zagreba i državnom proračunu,
5. da je za proizvodnju u sektoru voćarstva, povrćarstva i cvjećarstva osigurala navodnjavanje na površinama za koje traži potporu,
6. da je spreman preuzeti obvezu sklapanja police osiguranja u sljedećoj kalendarskoj godini za poljoprivrednu proizvodnju za koju traži potporu,
7. da je kao dosadašnji korisnik potpora Grada Zagreba, odobrena sredstva utrošila u skladu s ugovorom, odnosno iz drugih razloga nije izgubila pravo na dodjelu gradskih potpora u poljoprivredi,
8. da ne obavlja stočarsku proizvodnju na području Grada Zagreba na kojem je zabranjeno držanje domaćih životinja,
9. nije zatražila potporu za aktivnost za koju su sredstva već u cijelosti odobrena iz proračuna Europske unije, državnog proračuna ili proračuna Grada.

Potpora se može odobriti samo jednom podnositelju prijave ukoliko su dva ili više podnositelja prijava u najmanje jednom od sljedećih međusobnih odnosa:

a) jedan podnositelj prijave ima većinu glasačkih prava dioničara ili članova u drugom podnositelju prijave;

b) jedan podnositelj prijave ima pravo imenovati ili smijeniti većinu članova upravnog, upravljačkog ili nadzornog tijela drugog podnositelja prijave;

c) jedan podnositelj ima pravo ostvarivati vladajući utjecaj na drugog podnositelja prijave prema ugovoru sklopljenom s tim podnositeljem prijave ili prema odredbi statuta ili društvenog ugovora tog podnositelja prijave;

d) jedan podnositelj prijave, koje je dioničar ili član u drugom podnositelju prijave, kontrolira samo, u skladu s dogovorom s drugim dioničarima ili članovima tog podnositelja prijave, većinu glasačkih prava dioničara ili glasačkih prava članova u tom podnositelju prijave.

 **IV. AKTIVNOSTI I PRIHVATLJIVI TROŠKOVI**

**Članak 5.**

Potpora male vrijednosti dodjeljivat će se za primarnu poljoprivrednu proizvodnju u sektoru voćarstva, vinogradarstva, povrćarstva, cvjećarstva i pčelarstva za prihvatljive troškove navedene u Prilogu 1. ovog pravilnika.

Potpore će se dodjeljivati za prihvatljive troškove nastale u 2023. godini.

**V. IZNOS I INTEZITET POTPORE**

**Članak 6.**

Intenzitet potpore iz članka 5. točke 1. ovog pravilnika iznosi:

* 80% vrijednosti ulaganja po korisniku u kategoriji poljoprivrednik,
* 90% vrijednosti ulaganja po korisniku u kategoriji poljoprivrednik profesionalac,
* 100% vrijednosti ulaganja po korisniku u kategoriji ekološki i mladi poljoprivrednik.

Najviši iznos potpore po jednom korisniku godišnje iznosi 20.000,00 eura.

Intenzitet potpore se odnosi prihvatljive troškove koji trebaju biti popraćeni pisanim dokazima koji trebaju biti jasni, konkretni i ažurirani. Porez na dodanu vrijednost (PDV) nije prihvatljiv trošak za dodjelu potpora.

**Članak 7.**

Ukupan iznos potpora koji je dodijeljen jednom korisniku ne smije prelaziti iznos od 20.000,00 eura tijekom bilo kojeg razdoblja od tri fiskalne godine, bez obzira na oblik, cilj i izvor financiranja potpora.

Za izračun maksimalnog iznosa potpore iz stavka 1. ovog članka uzima se u obzir tekuća fiskalna godina u kojoj se dodjeljuje potpora i prethodne dvije fiskalne godine.

**VI. POSTUPAK DODJELE POTPORE**

**Članak 8.**

Potpore se dodjeljuju na temelju javnog natječaja te postupkom dodjele utvrđenim ovim pravilnikom.

Gradonačelnik Grada Zagreba odlučuje o raspisivanju i objavi javnog natječaja za dodjelu potpora.

Tekst javnog natječaja s pripadajućim obrascima objavljuje se na internetskoj stranici Grada Zagreba (www.zagreb.hr).

Tekst javnog natječaja sadržava:

- predmet i trajanje natječaja;

- naznaku tko može biti korisnik potpore;

- uvjete za dodjelu potpora;

- iznos potpora;

- način podnošenja prijave;

- dokumentaciju koju je potrebno priložiti uz prijavu;

- postupak odobravanja i način dodjele potpora.

 **Članak 9.**

Gradonačelnik Grada Zagreba imenuje Povjerenstvo za dodjelu sredstava potpora male vrijednosti za primarnu poljoprivrednu proizvodnju u 2023. (dalje u tekstu: Povjerenstvo) koje ima sedam članova i to:

1. predstavnici Grada Zagreba - predsjednik i jedan član;

2. predstavnik Ministarstva poljoprivrede - Uprave za stručnu podršku razvoju poljoprivrede i ribarstva – 2 člana;

3. predstavnik Hrvatske poljoprivredne komore - član;

4. predstavnik Hrvatske obrtničke komore, Obrtničke komore Zagreb - član;

5. predstavnik Hrvatske gospodarske komore, Komore Zagreb - član.

Zadaće Povjerenstva su:

- razmatranje prijava i utvrđivanje koje prijave na javni natječaj ispunjavaju uvjete javnog natječaja;

- utvrđivanje prijedloga liste korisnika potpora male vrijednosti.

 **Članak 10.**

Prijave na javni natječaj podnose se Povjerenstvu putem Gradskog ureda za gospodarstvo, ekološku održivost i strategijsko planiranje (dalje u tekstu: Ured) na obrascu prijave što će se objaviti na internetskoj stranici Grada Zagreba.

Ured će obaviti administrativnu provjeru zaprimljenih prijava s pripadajućom dokumentacijom, tako da utvrdi pravovremenost i potpunost prijave.

Datum i vrijeme predaje prijave za dodjelu potpora u pisarnicu Gradske uprave Grada Zagreba odnosno datum i vrijeme predaje preporučene pošiljke u poštanski ured smatrat će se trenutkom zaprimanja prijave na javni natječaj. Prijave zaprimljene prije i nakon propisanog vremenskog roka objavljenog javnog natječaja neće se uzimati u razmatranje.

Podnositelj nepotpune prijave bit će pozvan da u roku od 5 dana svoju prijavu dopuni. Prijavitelj koji u navedenom roku i na odgovarajući način dopuni svoju prijavu, smatrat će se da je podnio potpunu prijavu s datumom i vremenom zaprimanja dopune prijave.

Ured razmatra potpune i pravovremene prijave s pripadajućom dokumentacijom i izrađuje Izvješće o udovoljavanju uvjeta iz ovog pravilnika s prijedlogom rangiranja prijava prema redoslijedu zaprimanja potpunih prijava i prema kategorijama korisnika sljedećim redoslijedom:

- prijave ekoloških poljoprivrednika

- prijave mladih poljoprivrednika

- prijave ostalih poljoprivrednika.

Izvješće s prijedlogom rangiranja prijava dostavlja se Povjerenstvu na razmatranje i utvrđivanje prijedloga liste korisnika potpora male vrijednosti.

   **Članak 11.**

Gradonačelnik Grada Zagreba odlučuje o dodjeli potpora zaključkom o utvrđivanju liste korisnika potpora na temelju prijedloga Povjerenstva.

Na temelju liste iz stavka 1. ovoga članka na internetskoj stranici Grada Zagreba (www.zagreb.hr) objavit će se Popis korisnika potpora koji će sadržavati podatke o korisnicima, aktivnostima i iznosima potpora.

Nepotpune i nepravovremene prijave, prijave koje nisu podnesene na način utvrđen javnim natječajem, prijave koja ne ispunjavaju uvjete javnog natječaja i prijave koje se ne odnose na prihvatljive troškove i aktivnosti neće biti uvrštene na listu korisnika potpora iz stavka 1. ovog članka.

Uz Popis iz stavka 2. ovoga članka objavit će se i Popis svih pristiglih prijava po redoslijedu zaprimanja s navođenjem razloga neuvrštavanja na liste.

  **Članak 12.**

 Na temelju utvrđene liste korisnika iz članka 11. stavka 1. ovog pravilnika s korisnicima potpore sklapaju se ugovori kojima se uređuju ugovorne strane, iznos potpore, način i dinamika plaćanja, prihvatljivi troškovi i aktivnosti, rokovi provedbe, rokovi za sklapanje police osiguranja od prirodne nepogode, dokumentacija za isplatu potpore, vrijeme trajanja praćenja provedbe, rokovi i način dostave izvješća, kontrola utroška sredstava, sredstva za osiguranje povrata sredstava u slučaju neizvršenog povrata neutrošenih ili nenamjenski utrošenih sredstava i rješavanje sporova.

Prilikom potpisa ugovora korisnik potpore dužan je dostaviti solemniziranu bjanko zadužnicu u iznosu koji je jednak ili veći od ukupno odobrenog iznosa za provedbu, kao sredstvo osiguranja u slučaju povrata potpore ako potpora nije namjenski utrošena ili u slučaju nastanka drugih okolnosti iz članka 14. stavka 3., 4. i 5. ovog pravilnika.

Ako se korisnici potpora male vrijednosti ne odazovu pozivu na sklapanje ugovora u roku od 8 dana od dana primitka poziva, smatrat će se da su odustali od javnog natječaja o čemu će biti obaviješteni pisanim putem.

Nakon sklapanja ugovora, odobrena sredstva isplaćuju se na poslovni račun korisnika na temelju podnesenog zahtjeva za isplatu s pripadajućom dokumentacijom (računi, ugovori, troškovnici, bankovni izvodi i drugi dokazi o namjenskom utrošku potpore). Utvrdi li se da je korisniku potpore blokiran poslovni račun, ili da je promijenio sjedište ili prebivalište izvan područja Grada Zagreba, Grad Zagreb neće isplatiti odobrena sredstva.

Grad Zagreb obavijestit će Ministarstvo poljoprivrede o dodjeli potpore male vrijednosti u roku od 15 dana od dana sklapanja ugovora.

**VI. KUMULACIJA**

**Članak 13.**

Ako se poduzetnik bavi primarnom proizvodnjom poljoprivrednih proizvoda i također djeluje u jednom ili više sektora ili ima druge djelatnosti obuhvaćene područjem primjene Uredbe (EU) br. 1407/2013, ta se uredba primjenjuje na potporu koja se dodjeljuje u vezi s tim drugim sektorima ili djelatnostima, pod uvjetom da je razdvajanjem djelatnosti, aktivnosti ili troškova u poslovnom planu osigurano da primarna proizvodnja poljoprivrednih proizvoda ne ostvaruje korist od potpora male vrijednostikoje se dodjeljuju u skladu s tom uredbom.

Potpore male vrijednostine kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije.

**VII. KONTROLA**

**Članak 14.**

Kontrolu namjenskog korištenja dodijeljenih potpora provodi Ured.

Korisnici potpore dužni su potporu utrošiti namjenski za prihvatljive troškove iz članka 5. ovog pravilnika, te najkasnije u roku od 6 mjeseci od dana odobrenja potpore dostaviti Uredu obavijest da su isti stavljeni u funkciju primarne poljoprivredne proizvodnje te da je sklopljena polica osiguranja od prirodne nepogode.

Korisnici kojima je odobrena potpora za aktivnosti u sektoru voćarstva (podizanje novih nasada jagoda), povrćarstva i cvjećarstva dužni su obavljati poljoprivrednu proizvodnju i imati u vlasništvu opremu za koju im je odobrena potpora najmanje godinu dana od dana odobrenja potpore.

Korisnici kojima je odobrena potpora za aktivnosti u sektoru voćarstva (podizanje novih i/ili restrukturiranje postojećih trajnih nasada voćnih vrsta) i vinogradarstva dužni su imati u svom posjedu poljoprivredno zemljište na kojem obavljaju aktivnost i opremu u svom vlasništvu za koju im je odobrena potpora najmanje 5 godina od dana odobrenja potpore.

Korisnici kojima je odobrena potpora za aktivnost u sektoru pčelarstva dužni su imati u svom vlasništvu opremu za koju im je odobrena potpora najmanje 2 godine od dana odobrenja potpore.

Ured će provesti kontrolu na licu mjesta na uzorku od najmanje 10% korisnika kojima je na godišnjoj razini isplaćeno 2.654,46 eura ili više.

Ako se prilikom kontrole utvrdi da je podnositelj prijave odnosno korisnik potpore priložio neistinitu dokumentaciju i podatke uz prijavu, zahtjev za isplatu ili izvješće o namjenskom utrošku, da potporu nije utrošio namjenski, da nema u posjedu/vlasništvu zemljište i opremu iz stavka 3., 4. i 5. ovog članka, odnosno da je prestao obavljati aktivnost za koju mu je potpora odobrena, Grad Zagreb neće sklopiti ugovor ili će ga otkazati.

Korisnik potpore je dužan vratiti isplaćena sredstva s pripadajućom zakonskom zateznom kamatom u roku od 30 dana od dana primitka poziva za povrat potpore.

Podnositelj prijave, odnosno korisnik potpore iz stavka 7. ovog članka gubi pravo na ostvarivanje gradskih potpora sljedeće 3 godine.

**VIII. ZAVRŠNE ODREDBE**

**Članak 15.**

Potpore se dodjeljuju do iskorištenja sredstava, a najkasnije do 31.12.2023.

Potpora male vrijednosti neće se odobriti prijavitelju koji ispunjava sve uvjete i kriterije propisane ovim pravilnikom, odnosno ako bi se dodjelom novih potpora male vrijednosti premašila gornja granica za potporu male vrijednosti utvrđena u članku 7. ovog pravilnika ili gornja vrijednost na nacionalnoj razini utvrđena u Prilogu Uredbe (EU) br. 1408/2013.

  **Članak 16.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, . . 2023.

Gradonačelnik

Grada Zagreba

**Tomislav Tomašević, mag. pol., v. r.**

Bottom of Form